রোকেয়া সুলতানা বাংলাদেশে নিজেকে একজন শক্তিশালী চিত্রশিল্পী হিসেবে অধিষ্ঠিত করতে সমর্থ হয়েছেন। একজন সক্রিয় ও অগ্রগণ্য চিত্রশিল্পী হিসেবে তিনি নতুন প্রজন্মের জন্য অনুপ্রেরণার উৎস হয়ে উঠেছেন। তিনি প্রথম বাংলাদেশি নারী চিত্রশিল্পী হিসেবে ১৯৯৯ সালে মর্যাদাপূর্ণ এশিয়ান বিয়েনাল পদকে ভূষিত হন। শান্তিনিকেতনেও কোনো বাংলাদেশি শিল্পীর একক চিত্রকর্ম প্রদর্শনী এই প্রথম। এখানকার কলাভবন থেকেই তিনি ১৯৮৩ সালে স্নাতকোত্তর পড়াশোনা শেষ করেন। জীবন ও শিল্পের প্রতি তাঁর দৃষ্টিভঙ্গিতে রবীন্দ্রনাথ ঠাকুরের দর্শন এবং আশ্রমের পরিবেশ-বৈশিষ্ট্যের একটি ছাপ সহজেই পরিলক্ষেত হয়। উপনিষদের উদ্ধৃতি দিয়ে নন্দলাল বোস তাঁর বইয়ে যথার্থই বলেছেন, এই মহাবিশ্ব আনন্দ থেকে উৎসারিত। এই আনন্দই সব উচ্ছ্বাস ও বেদনাকে ধারণ করে এবং ছড়িয়ে দেয়। শিল্পীরা এই সৃষ্টিশীল আনন্দময়তা থেকে কাজ করেন এবং এটিই নির্ধারণ করে কারো কাজ সৃষ্টিশীল বলে বিবেচিত হবে কিনা। একটি চিত্রকর্ম বা ভাস্কর্য যদি এই আনন্দময়তা থেকে সৃষ্টি হয় তা হলে এটি দর্শকের মনেও সে-অনুভূতি ছড়িয়ে দেবে। তখনই এই কর্ম হয়ে উঠবে সজীব ও অবিনাশী।